SKRIFTLIG FORESPØRGSEL E-2710/99

af Pedro Marset Campos (GUE/NGL) til Kommissionen

(18. januar 2000)

Om: Projekt til udvidelse af et slamtørringsanlæg i Sierra de Fontcalent (Alicante Spanien)

Projektet til udvidelse af et slambehandlingsanlæg i Fontcalent har skabt stor bekymring hos befolkningen, der har klaget over, at det stinker både i og omkring anlægget. Myndighederne har erklæret, at der ikke er blevet foretaget nogen vurdering af de miljømæssige virkninger, fordi området allerede er meget forringet, eftersom der findes en losseplads til fast byaffald, som kun er adskilt fra slamtørringsanlægget med et hegn. Lossepladsen ved siden af slamzonen er fyldt til randen, affaldet hober sig op i små bjerge, og der opstår brande. Elleve foreninger, herunder beboerforeninger, sociale og økologiske organisationer, har offentligt protesteret mod den planlagte udvidelse af anlægget til behandling af slam fra spildevandsrensningsanlæg i Alicante by og har klaget over den sommetider illegale dumpning af rensningsanlægsslam til tørring, hvilket har forvandlet området til en kæmpebunke af affald, insekter og smågnavere med en ulidelig stank.

Slammet, som i øjeblikket dækker et område på 130.000 kvadratmeter, er to måneder om at tørre, og det opbevares i vidt omfang under åben himmel, hvor regn og vind har fri adgang til de stærkt forurenende væsker, der siver ud under forrådnelsesprocessen.

De berørte beboere erklærer, at slammet undertiden læsses af uden for de af Emarasa autoriserede områder, hvilket kan betyde en krænkelse af lov 10/98 af 21. april 1998 om affald og nærmere betegnet en så alvorlig overtrædelse som ulovlig henkastning eller bortskaffelse af affald.

1. Har Kommissionen kendskab til denne situation?

2. Kan Kommissionen oplyse, om der er blevet foretaget en undersøgelse af invirkningerne på miljøet forud for udvidelsen af dette slamanlæg, jf. direktiv 85/337/EØF(1) om vurdering af visse offentlige og private projekters indvirkning på miljøet, samt af de pågældende myndigheders anvendelse af direktiverne om affald, indpakning og emballage?

3. Vil Kommissionen fremlægge alle de oplysninger, som den kan få fra de spanske myndigheder om denne sag?

(1) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(22. februar 2000)

Kommissionen har intet kendskab til de forhold, som det ærede medlem refererer til, endsige om det pågældende projekt har været undergivet en vurdering af de miljømæssige virkninger, som foreskrives i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet.

Det må dog fremhæves, at det i dette direktivs artikel 2 er fastsat, at projekter, der bl.a. på grund af deres art, dimensioner eller placering, kan få væsentlig indvirkning på miljøet, undergives en vurdering af denne indvirkning, inden der gives tilladelse. Denne bestemmelse finder anvendelse på de projekter, der er opstillet i direktivets bilag I samt projekterne i bilag II, når medlemsstaterne vurderer, at dette er påkrævet på grund af projekternes særlige karakter. Anlæg til bortskaffelse af industri- og husholdningsaffald såvel som områder til oplagring af slam fra rensningsanlæg er opført i punkt 11 i det nævnte direktivs bilag II. Som følge heraf undergives projekter i denne kategori en vurdering, jf. direktivets artikel 5-10 i de tilfælde, hvor medlemsstaten vurderer, at dette er påkrævet på grund af projekternes særlige karakter. Denne type anlæg er ligeledes opført i punkt 11 og 13 i bilag II til direktiv 97/11/EF(1), som ændrer det førnævnte direktiv 85/337/EØF.

Kommissionen har henvendt sig til de spanske myndigheder for at anmode om yderligere oplysninger om de forhold, som det ærede medlem henleder opmærksomheden på, med henblik på at kontrollere overholdelsen af de førnævnte direktiver samt Rådets direktiv 75/442/EØF af 15. juli 1975 om affald(2), ændret ved Rådets direktiv 91/156/EØF af 18. marts 1991(3), i det konkrete tilfælde.

Ud fra oplysningerne i denne skriftlige forespørgsel finder Kommissionen ingen anledning til at formode nogen overtrædelse af Europa-Parlamentets og Rådets direktiv 94/62/EF af 20. december 1994 om emballage og emballageaffald(4).

Kommission vil holde det ærede medlem underrettet om sagens forløb.

(1) EFT L 73 af 14.3.1997.

(2) EFT L 194 af 25.7.1975.

(3) EFT L 78 af 26.3.1991.

(4) EFT L 365 af 31.12.1994.